Hun var kjent som forkjemper for kvinners rettigheter og menneskerettigheter i Sør-Amerika, og hadde en stor rolle i kampen for kvinners stemmerett i Brasil. ​Hun representerte Brasil ved San Francisco-konferansen i forbindelse med grunnleggelsen av FN i 1945, der hun hadde hovedansvaret for at kvinners rettigheter kom med i FN-pakten. Bertha Lutz-prisen for forskning om kvinner i diplomatiet, som utdeles av International Studies Association (ISA) og Centre for International Studies and Diplomacy ved SOAS, University of London, er oppkalt etter henne. Hennes engasjement og virke var svært vidtfavnende, og hun var også kjent som zoolog. Fire froskearter og to øglearter er oppkalt etter henne.